


Pakuotės lapelis: informacija pacientui

Hesio 1 000 mg plėvele dengtos tabletės
mikronizuoti flavonoidai (diosminas ir kiti flavonoidai, apskaičiuoti pagal hesperidiną)


Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu simptomai nepalengvėjo arba pasunkėjo po 6 savaičių lėtinio venų nepakankamumo gydymo ar 7 dienų paūmėjusio hemorojaus gydymo, kreipkitės į gydytoją.
 
Apie ką rašoma šiame lapelyje?

1.	Kas yra Hesio ir kam jis vartojamas 
2.	Kas žinotina prieš vartojant Hesio  
3.	Kaip vartoti Hesio  
4.	Galimas šalutinis poveikis 
5.	Kaip laikyti Hesio 
6.	Pakuotės turinys ir kita informacija


1.	Kas yra Hesio ir kam jis vartojamas

Hesio yra kraujagysles saugantis vaistas. Jis didina venų sienelių tonusą ir smulkiųjų kraujagyslių pasipriešinimą.

Hesio skirtas suaugusiųjų:
· lėtinio kojų venų nepakankamumo simptomams (kojų sunkumui, kojų patinimui, skausmui, naktiniam kojų mėšlungiui) lengvinti;
· paūmėjusio hemorojaus simptomams (skausmui, kraujavimui ir patinimui išangės srityje) lengvinti.


2.	Kas žinotina prieš vartojant Hesio  

Hesio vartoti draudžiama:
-	jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Hesio.

Lėtinis venų nepakankamumas
Esant venų nepakankamumui, norint pasiekti geriausius rezultatus, gydymas turi būti derinamas su sveika gyvensena. Venkite saulės spindulių poveikio, ilgalaikio stovėjimo bei antsvorio. Kraujotaką gali pagerinti vaikščiojimas bei kompresinių kojinių dėvėjimas.

Jei gydymo metu būklė pablogėjo, tai gali pasireikšti kaip odos ar venų uždegimas, audinio sukietėjimas po oda, stiprus skausmas, odos opos ar neįprasti simptomai, pvz., staigus vienos ar abiejų kojų patinimas, nedelsdami kreipkitės į gydytoją.

Hesio nesumažins apatinių galūnių patinimo, sukelto širdies, kepenų ar inkstų ligos.

Hemorojaus paūmėjimas
Jeigu Jums paūmėjo hemorojus, Hesio galite vartoti 7 dienas. Jei simptomai per 7 dienas neišnyksta, kreipkitės į gydytoją.

Jei gydymo metu būklė pablogėjo, t. y. pastebėjote stipresnį kraujavimą iš tiesiosios žarnos, kraują išmatose ar turite abejonių dėl hemorojaus kraujavimo, pasikonsultuokite su gydytoju.
Gydymas Hesio nepakeičia specifinio kitų išangės sutrikimų gydymo.

Jei turite kokių nors klausimų, pasitarkite su gydytoju ar vaistininku.

Vaikai ir paaugliai
Vaikams ir paaugliams Hesio vartoti nerekomenduojama.

Kiti vaistai ir Hesio
Jeigu vartojate ar neseniai vartojote kitų vaistų, įskaitant įsigytus be recepto, arba dėl to nesate tikri, apie tai pasakykite gydytojui arba vaistininkui.

Sąveiką su kitais vaistais šiuo metu nėra žinoma.

Nėštumas ir žindymo laikotarpis 
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Laikantis atsargumo reikėtų vengti vartoti šio vaisto nėštumo ar žindymo metu. Kadangi nežinoma, ar vaisto patenka į motinos pieną, žindymo laikotarpiu vartoti šio vaisto nerekomenduojama.

Vairavimas ir mechanizmų valdymas
Šis vaistas gebėjimo vairuoti ir valdyti mechanizmus neveikia arba veikia nereikšmingai.


3.	Kaip vartoti Hesio 

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Lėtinis venų nepakankamumas
Rekomenduojama dozė suaugusiems yra 1 tabletė per parą 2 mėnesius, valgio metu. Jei simptomai išlieka, gydymas gali būti tęsiamas dar 2 mėnesius.

Jeigu po 6 savaičių Hesio vartojimo lėtinio venų nepakankamumo gydymui simptomai nepalengvėjo arba pasunkėjo, pasitarkite su gydytoju. Gydytojas nuspręs gydymo trukmę, jei Hesio vartojimas turi būti tęsiamas.

Hemorojaus paūmėjimas
Pirmas 4 gydymo dienas rekomenduojama dozė suaugusiems yra 3 tabletės per parą (1 tabletė tris kartus per parą arba 1 tabletė pirmą kartą ir 2 tabletės antrą kartą per parą). Kitas 3 dienas – 1 tabletė du kartus per parą (2 tabletės).

Tabletes vartokite valgio metu.

Jeigu vartojate Hesio paūmėjusio hemorojaus gydymui ir po 7 dienų simptomai nepalengvėja arba pasunkėja, pasitarkite su gydytoju ar vaistininku.

Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

Ką daryti pavartojus per didelę Hesio dozę
Jeigu pavartojote Hesio daugiau, negu reikia, pasitarkite su gydytoju arba vaistininku.

Mikronizuotų flavonoidų perdozavimo patirtis yra ribota. Nepageidaujami reiškiniai perdozavimo atvejais gali būti viduriavimas, pykinimas, pilvo skausmas, niežėjimas, išbėrimas.

Pamiršus pavartoti Hesio 
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· pykinimas, vėmimas, viduriavimas, virškinimo sutrikimas (dispepsija).

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· storosios žarnos uždegimas.

[bookmark: _Hlk98758568]Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· galvos skausmas, galvos svaigimas, bendras negalavimas, išbėrimas, niežėjimas, dilgėlinė.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· izoliuota veido, lūpų ar akių vokų edema (patinimas) su alergijos simptomais. Išimtinais atvejais gali pasireikšti Kvinkės (Quincke) edema (greitai besivystanti veido, lūpų, burnos, liežuvio ar ryklės edema, kurią gali lydėti kvėpavimo sunkumai);
· pilvo skausmas.

Pranešimas apie įtariamas nepageidaujamas reakcijas
[bookmark: _Hlk98758632]Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Hesio 

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Hesio sudėtis 
· Veiklioji medžiaga yra mikronizuoti flavonoidai (diosminas ir kiti flavonoidai, apskaičiuoti pagal hesperidiną). Kiekvienoje plėvele dengtoje tabletėje yra 1 000 mg mikronizuotų flavonoidų (atitinka 900 mg diosmino ir 100 mg kitų flavonoidų, apskaičiuotų pagal hesperidiną).
· Pagalbinės medžiagos.
Tabletės šerdis: mikrokristalinė celiuliozė (102 tipo), kukurūzų krakmolas, želatina, talkas, magnio stearatas.
Tabletės plėvelė: Opadry II orange 85F230113 (iš dalies hidrolizuotas polivinilo alkoholis, titano dioksidas, makrogolis 3350, talkas, geltonasis geležies oksidas, raudonasis geležies oksidas),
Opadry EZ clear 254U590005 (maltodekstrinas, talkas, guaro galaktomananas, hipromeliozė, iš dalies hidrolizuotas polivinilo alkoholis, vidutinės grandinės trigliceridai).
 
Hesio išvaizda ir kiekis pakuotėje
Rusvai oranžinės spalvos, ovalios formos su užapvalintais kraštais, plėvele dengtos tabletės su vagele abiejose pusėse, kurių ilgis yra 23,4 ± 0,3 mm, plotis 8,4 ± 0,3 mm, o storis 7,0 – 8,2 mm.

Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

Pakuotės dydis: kartono dėžutė, kurioje yra 18, 30, 36, 60 plėvele dengtų tablečių PVC/Al lizdinėse plokštelėse.

Gali būti tiekiamos ne visų dydžių pakuotės.

Registruotojas ir gamintojas

Registruotojas
Zentiva, k.s.
U kabelovny 130
Dolní Měcholupy
102 37 Praha 10
Čekija

Gamintojas
ExtractumPharma Co. Ltd.
H-6413 Kunfehértó
IV. körzet 6.
Vengrija

Šis vaistas Europos ekonominės erdvės valstybėse narėse registruotas tokiais pavadinimais:
Italija, Vengrija – Zeflavon
Estija, Latvija, Lietuva – Hesio

Šis pakuotės lapelis paskutinį kartą peržiūrėtas 2023-07-18.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.





